ASIYŁ SIE KOKOT NA GNOJOKU
Hanys i Johana- baba Hanysowa
Mieli konia, kury,gynsi ,barany i jedna krowa.
U tych dobrych pamponi gadzina sie chowała
I dobrze sie tam miała.
Aż tu roz kokotowi pizło do głowy
Na gnojoku zwołoł”jo tu je najgryfniejszy boch je taki kolorowy.”
Asiył sie tym po placu cały dziyń
Koń sie tym nie nerwowoł bo był guchy jak piyń.
Za to kurom ,gynsiom i baranom sie to nie podobało
I wszyskich mocka nerwowało.
Kury mu odpyskowały „co z tego że mosz kolorowe piora
Z ciebie pożytku żodnego a my już naniosły jajec cało fora.”
Ofukły go też i barany
„Z ciebie nic a z naszej wełny nie jedyn cwiter je usztrykowany.”
Gynsi też pokoj tymu nie dały
I tak kokotowi nazdały
„Chocioż nasze piora nie som kolorowe
Z naszego piyrzo som pierziny i spani zdrowe.”
Krowa tej kokocij chwolby też nie wyczimała
Toż mu tak zamuczała.
„Nic yno locesz i sie chwolisz żeś je piykny i kolorowy
Z ciebie nic ni ma a odymie je mlyko,śmietonka,kiszka i syr zdrowy.”
Usłyszały to koty co w stodole spały
Też sie zaroz odezwały.
„I my sie nie domy
Z nas je wielki pożytek bo myszy chytomy>”
Tak se domowali jedyn drugimu cały dziyń
Yno koń nic nie godoł-no ja!dyć był guchy jak piyń.
Dojś wysoko na swojij budzie leżoł pies co sie nazywoł”Lomp”
Wszysko dokładnie widzioł i słyszoł stond.
W końcu pod wieczor też mu nerwy popuściyły
I zawołoł do wszyskich na placu z całej siyły.
„To je prowda że wszyjscy na cojś sie przidocie
Ale w tej rzeczy rechtu ni mocie.
Żodyn z was ani sie nie podziwoł na konia
A to on je najważniejszy u każdego pamponia.
Bo wszysko co dostaniecie do posłanio abo do zeżranio
Zależy od jego harowanio.
Bez niego krowa,kury,gynsi i barany żrać by nie dostały
A koty też by na miynkim sianie nie leżały.
To on orze,sieje,siecze trowa i suszy siano
Żeby gowiedź była nafutrowano.
Każde jedne ziorko,siano abo słoma co wom sie dostanie
Mocie koniowi na podziynkowanie.
Chocioż je guchy jak piyń
Nie jedyn roz robiył na was cały dziyń.
A z kokota też jeszcze bydzie pożytku kupa
Jak z niego uwarzom z nudlami zupa.”
Tak im padoł pies co sie „Lomp” nazywoł
Wszyskich na placu do porzondku poprzezywoł.
Żeby se na sia tela nie myśleli
I pełne zadki pychy ni mieli.
A było to bardzo downo tymu
Jak jeszcze o traktorach nie śniyło sie żodnymu.
Konie robiyły na polu,ziymia orały
Od rana do wieczora dziyń cały.
Na połednie były futrowane
Zaroz po tym zajś do chomonta zaprzongane.
Na wieczor – to było pewne przeca
Że ich bolały szłapy i pleca.
Nikedy ani szmaku już ni miały
Ani owsa żrać nie chciały.
A rano zajś kark do chomonta nastawiać czabyło
Bo traktorow jeszcze nie było.
To mi wszysko kedyś moja starka opowiedziała
A ona od swojij starki ta bojka usłyszała.
Marietta Nikel
szl_Latn kin_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn pol_Latn pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn szl_Latn pol_Latn szl_Latn bos_Latn mri_Latn